钦定古今图书集成/明伦汇编/氏族典/第143卷 > 元徽
## 钦定古今图书集成/明伦汇编/氏族典/第143卷 > 元徽

按《魏书城阳王传》：“城阳王长寿子鸾，鸾子徽，字显顺。
粗涉书史，颇有吏才。世宗时袭封，除游击将军，出为
河内太守。在郡清整，有民誉。征拜长兼散骑常侍。肃
宗时，除右将军、凉州刺史。徽以径途阻远，固请不行。
除散骑常侍。其年除后将军、并州刺史。先是，州界夏
霜，禾稼不熟，民庶逃散，安业者少，徽辄开仓赈之。加
安北将军。后拜安西将军、秦州刺史，改授辅国将军，
加度支尚书，进号镇军将军，兼吏部尚书，加侍中、征
东将军”，迁卫将军、右光禄大夫。拜尚书左仆射，转车
骑将军、仪同三司，固辞不拜。寻除尚书令，加开府、西
道行台，不行。庄帝践阼，拜司州牧，寻除司徒，仍领牧。
元颢入洛，徽从庄帝北巡。及车驾还宫，以与谋之功，
除侍中、大司马、太尉公，又除太保，仍大司马、宗师、录
尚书事，总统内外。及尔朱兆之入，禁卫奔散，庄帝步
出云龙门，徽乘马奔度。帝频呼之，徽不顾而去。遂走
山南，至故吏寇弥宅。弥外虽容纳，内不自安，乃怖徽，
令避他所。使人于路邀害，送尸于尔朱兆。出帝初，赠
使持节、侍中、太师、大司马、录尚书事、司州牧，谥曰“文
献。”子延，袭爵。武定末，官至太子中庶子。齐受禅，爵例
降。